2. ปัจจัยความเสี่ยง

ธุรกิจสนามกอล์ฟจะมีการลงทุนสูงในช่วงแรก ซึ่งมักจะมีสัดส่วนหนี้สินต่อทุนสูง
และมีภาระจากดอกเบี้ยจ่ายเงินกู้ยืมมาก
สำหรับในส่วนของสนามกอล์ฟนวธานีได้ดำเนินธุรกิจสนามกอล์ฟมาเป็นเวลานานจึงมีความมั่นคงทางด้านการเงินจะเห็นได้จากการรักษาสัดส่วนของโครงสร้างเงินทุนที่สม่ำเสมอมาโดยตลอด
อีกทั้งเป็นบริษัทที่จดทะเบียนโดยมีกลุ่มผู้ถือหุ้นใหญ่เป็นคนไทยไม่มีบริษัทร่วมหรือบริษัทย่อย
ทำให้มีความคล่องตัวในการดำเนินกิจการและมีผลประกอบการโดยมีการจ่ายเงินปันผลให้แก่ผู้ถือหุ้นตั้งแต่ผลการดำเนินงานงวดปี
2531 เป็นต้นมา ปัจจัยความเสี่ยงอันอาจจะมีผลกระทบต่อบริษัท สามารถจำแนกเป็นปัจจัยหลัก ๆ
คือ

2.1 ความเสี่ยงที่อาจก่อให้เกิดผลกระทบต่อรายได้กิจการ

รายได้ของธุรกิจสนามกอล์ฟโดยทั่วไปขึ้นอยู่กับความนิยม เวลาในการออกรอบ สถานที่ตั้ง
สภาพดินฟ้าอากาศ สภาพเศรษฐกิจและการเมือง เป็นปัจจัยที่มีผลกระทบต่อรายได้ของกิจการ

จากอุทกภัยในปีนี้ส่งผลให้สนามกอล์ฟหลายแห่งได้รับผลกระทบทั้งทางตรงและทางอ้อมตั้งแต่ช่วงเดือนตุลาคมเป็นต้นมา
เนื่องจากอุทกภัยที่เกิดขึ้นในนิคมอุตสาหกรรมในจังหวัดพระนคร-

ศรีอยุธยา เริ่มมีผลต่อการออกรอบของนักกอล์ฟ
โดยเฉพาะอย่างยิ่งเมื่อมีแนวโน้มว่าน้ำจะไหลเข้าท่วมกรุงเทพฯ
ยิ่งกระตุ้นให้นักกอล์ฟจำนวนมากงดการออกรอบรวมถึงนักกอล์ฟจากต่างประเทศงดการเดินทาง
สำหรับสนามกอล์ฟนวธานีได้เตรียมความพร้อมไว้ล่วงหน้า
จึงทำให้สามารถบริหารจัดการน้ำได้โดยไม่ก่อให้เกิดความเสียหายใหญ่เหมือนอีกหลาย ๆ สนาม
และถึงแม้ว่าสนามจะยังคงเปิดให้บริการเป็นปกติ
แต่ในไตรมาสสุดท้ายซึ่งเป็นช่วงที่จะมีนักกอล์ฟมาออกรอบจำนวนมากนั้นลดลง
ด้วยเหตุผลดังกล่าวทำให้ตลอดปีที่เดิมคาดว่าจะมีนักกอล์ฟเพิ่มขึ้นกว่าปีที่ผ่านมานั้นลดลงประมาณ 5%

เพื่อเป็นการลดความเสี่ยงในด้านอุทกภัย เบื้องต้นสนามฯ ได้ทำคันดินถาวรช่วงตั้งแต่หลุม 5, 6, 7
และ 8 ตลอดแนวลำรางเพื่อกันไม่ให้น้ำไหลทะลักเข้ามาในสนามฯ
พร้อมกำจัดสิ่งกีดขวางในลำรางเพื่อให้น้ำสามารถระบายไปได้อย่างเต็มประสิทธิภาพ
ทำให้สามารถผ่านพ้นช่วงวิกฤตมาได้ซึ่งถือเป็นภาพพจน์ที่ดีของสนาม

2.2 ความเสี่ยงที่อาจส่งผลกระทบต่อต้นทุนการดำเนินการ

ในการรักษาคุณภาพสนามให้สมบูรณ์ได้มาตรฐานสากล
ธุรกิจสนามกอล์ฟจึงได้มีการนำวัสดุปุ๋ยและเคมีภัณฑ์ที่นำเข้าจากต่างประเทศ
ซึ่งอาจได้รับผลกระทบจากอัตราแลกเปลี่ยนเงินตราต่างประเทศได้
อีกทั้งตัวแทนจำหน่ายในเมืองไทยมีจำนวนไม่กี่รายทำให้ผู้ขายจะเป็นผู้กำหนดราคาขายวัสดุปุ๋ยและเคมีภัณฑ์มากกว่าขึ้นอยู่กับกลไกตลาด
ในปี 2554 บริษัทฯ
ยังคงเน้นนโยบายกำจัดวัชพืชอย่างต่อเนื่องโดยมีนโยบายหลีกเลี่ยงการใช้สารเคมีเช่นที่ผ่านมาเพื่อรักษาสมดุลและสภาพแวดล้อม
อย่างไรก็ดีสนามฯ ยังคงมีค่าใช้จ่ายด้านน้ำมันที่เพิ่มขึ้น เนื่องจากราคาน้ำมันได้ปรับตัวสูงขึ้นมาก
รวมถึงค่าปรับปรุงและซ่อมแซม

ระบบการให้น้ำเนื่องจากของเดิมชำรุด ทำให้ค่าใช้จ่ายด้านบำรุงรักษาสนามเพิ่มขึ้นประมาณ 2%
เมื่อเทียบกับปีที่ผ่านมา

2.3 ความเสี่ยงด้านการเงิน

เนื่องจากในปี 2539 บริษัทได้มีการเพิ่มทุนจำนวน 172.20 ล้านบาท
มีวัตถุประสงค์ส่วนหนึ่งเพื่อโครงการสปอร์ตคอมเพล็กซ์ โดยบริษัทได้ตั้งงบประมาณไว้จำนวน 110
ล้านบาท ทั้งนี้เพื่อเสริมธุรกิจด้านบริการและเป็นกลุ่มลูกค้าเดียวกัน ซึ่งจะทำให้บริษัทมีรายได้เพิ่มขึ้น
แต่เนื่องจากสภาวะเศรษฐกิจในช่วงปี 2540 เป็นต้นมายังรอการฟื้นตัว
บริษัทจึงได้ชะลอการลงทุนไว้และนำเงินไปลงทุนระยะสั้น

ต่อมาในระหว่างปี 2542 –2543 อัตราดอกเบี้ยในตลาดมีแนวโน้มลดลง
ทำให้บริษัทมีรายได้จากดอกเบี้ยรับลดลงอย่างมาก
บริษัทจึงได้นำเงินไปลงทุนในหลักทรัพย์ที่มีความมั่นคงและกองทุนที่มีความเสี่ยงต่ำทำให้มีรายได้มาชดเชยกับดอกเบี้ยได้ส่วนหนึ่ง
ในปี 2554 บริษัทฯ
ได้นำเงินไปลงทุนเพิ่มในกองทุนเปิดโดยมีผลตอบแทนเฉลี่ยจากเงินลงทุนทั้งหมดประมาณ 1.5%
เนื่องจากผลกระทบด้านเศรษฐกิจ

2.4 ความเสี่ยงที่อาจมีผลกระทบต่อการบริหารและการจัดการ

ณ วันที่ 30 ธันวาคม 2554 กลุ่มนายสุขุม นวพันธ์ ผู้ถือหุ้นและผู้เกี่ยวข้องตามมาตรา258

ถือหุ้นในบริษัทจำนวน 15,344,865 หุ้น หรือเท่ากับร้อยละ 74.85
ของจำนวนหุ้นที่จำหน่ายได้แล้วทั้งหมดของกิจการ จึงทำให้กลุ่มนายสุขุม นวพันธ์
สามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการหรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4
ของที่ประชุมผู้ถือหุ้นหรือการอนุมัติเข้าทำรายการ ซึ่งกลุ่มนายสุขุม นวพันธ์
และผู้เกี่ยวข้องเข้าไปมีส่วนได้เสียตามคำนิยามของสำนักงานคณะกรรมการกำกับหลักทรัพย์และตลาดหลักทรัพย์
กลุ่มนายสุขุม นวพันธ์ และผู้เกี่ยวข้องจะไม่มีสิทธิในการออกเสียงลงคะแนน